Politiikan kulisseissa pelattava peli on rumaa. Puolueen uskollisista sotureista pidetään huolta viimeiseen virkaan asti, kirjoittaa Iltalehden toimittaja Marko-Oskari Lehtonen.

Helsingin pormestari Jan Vapaavuori, puheenjohtaja Petteri Orpo ja puoluesihteeri Janne Pesonen kuuluvat kokoomukseen sisäpiiriin. PETTERI PAALASMAA

Politiikassa kaikki on mahdollista.

Iltalehti kertoi viime viikon keskiviikkona kokoomuksen entisestä piirijohtajasta, jota epäillään useiden tuhansien eurojen väärinkäytöksistä. Epäillyt väärinkäytökset ehtivät jatkua useiden vuosien ajan.

Kokoomuksen puoluetoimisto yritti lakaista sille kiusallisen tapauksen maton alle tekemällä ex-piirijohtajan kanssa salaisen ”kassakaappisopimuksen”, jonka mukaan puolue jättää asian siihen, jos ex-piirijohtaja maksaa takaisin sovitun summan ja eroaa tehtävästään oma-aloitteisesti.

Näin myös tapahtui.

Ex-piirijohtaja kuului kokoomuksen sisäpiiriin, johon kuuluvat muun muassa puheenjohtaja Petteri Orpo, puoluesihteeri Janne Pesonen ja Helsingin nykyinen pormestari Jan Vapaavuori.

Asia piti hoitaa " fiksusti " . Käytännössä tämä tarkoitti sitä, että puolueen palkkalistoilla olevalle ex-piirijohtajalle piti näyttää ovea ennen kuin p**** osuu tuulettimeen eli asia tulee julkisuuteen.

Orpo oli asiasta tietoinen. Pesonen oli asiasta tietoinen. Vapaavuori oli todennäköisesti asiasta tietoinen.

Ex-piirijohtajan työsuhde kokoomukseen päättyi huhtikuun alussa, sopivasti ennen 9. huhtikuuta järjestettyjä kuntavaaleja.

\* \* \*

Käräjäoikeuden päätöksen mukaan kokoomuksen sisäpiiriin kuulunut ex-piirijohtaja ei ole sitoutunut omassa elämässään niihin arvoihin, joiden puolesta hän puhui kevään 2015 eduskuntavaaleissa ollessaan puolueen ehdokkaana.

Iltalehden tietojen mukaan puoluesihteeri Janne Pesonen sai viime vuoden marraskuussa kirjeen, jossa puoluetoimistoa varoitettiin ex-piirijohtajaan liittyvästä maineriskistä.

Kirjeessä kerrottiin ex-piirijohtajan eläneen ”täydellistä” kaksoiselämää puolisonsa tietämättä ja tulleen siinä sivussa raskaaksi naimisissa olevalle paikalliselle kokoomusaktiiville.

Kirjeessä kerrottiin myös ex-piirinjohtajan holtittomasta rahankäytöstä ja kehotettiin epäsuorasti tarkastamaan piirin kirjanpito mahdollisten väärinkäytösten varalta. Kuten nyt tiedetään, näin myös tehtiin.

- Puoluetoimistolla on ollut tieto ex-piirijohtajan epämääräisistä elämäntavoista ainakin viime marraskuusta lähtien. Todistettavasti myös puolueen puheenjohtaja ja piirihallitus ovat olleet perillä asioista, ex-piirijohtajan tunteva henkilö kertoo Iltalehdelle.

\* \* \*

Haku erään kunnanviraston johdossa olevaan määräaikaiseen päällikkötason virkaan päättyi 22. maaliskuuta eli kaksi viikkoa ennen salaisen kassakaappisopimuksen allekirjoittamista.

Kokoomuksen ex-piirijohtaja toimitti oman hakemuksensa 22. maaliskuuta, puolitoista tuntia ennen virka-ajan päättymistä.

Suosittelijaksi oli merkitty Jan Vapaavuori, entinen ministeri ja Euroopan investointipankin varapääjohtaja - kevään kuntavaalien valtakunnan ääniharava. Jokainen ymmärtää, mitä tämän tason nimi paperissa tarkoittaa.

Ex-piirijohtaja valittiin virkaan 51 hakijan joukosta. Hakijoiden joukossa oli useita korkeasti koulutettuja alan ammattilaisia, joilla oli vuosien työkokemus Nokian, Tikkurilan ja YIT:n kaltaisista pörssiyhtiöistä.

Hakijoiden joukossa oli muun muassa Veikkauksen ex-johtaja ja lukuisia muita kokeneita alan osaajia. Kokoomuksen ex-piirijohtaja arvioitiin näitä kaikkia pätevämmäksi, vaikka hänellä oli vähemmän työkokemusta kuin monella muulla.

\* \* \*

Politiikan kulisseissa pelattava peli on rumaa. Puolueen uskollisista sotureista pidetään huolta viimeiseen virkaan asti.

Peli vihelletään poikki aina neljän vuoden välein, kun Arkadianmäelle tarvitaan 200 innokasta yhteisten asioiden hoitajaa. Kun pakka on sekoitettu, peli jatkuu kuin aina ennenkin.

Tämä on politiikkaa - ja suurin syy siihen, miksi niin moni jättää vuosi toisensa jälkeen äänestämättä.

Näin toimitaan maassa, jonka pääministeri on sanonut julkisesti, ettei hän tunnista kuntatason hyvä veli -verkostoja.

\* \* \*

Tapaus on kokoomukselle hyvin kiusallinen, sillä kyseisen piirin hallituksessa istuu edelleen samoja henkilöitä, jotka ovat olleet hyväksymässä edellisten vuosien tilinpäätöksiä, joissa on ilmennyt epäselvyyksiä.

Yksi näistä henkilöistä sattuu olemaan kokoomuksen sisäpiiriin kuuluvan ministerin lähisukulainen.